牧歌寄謙牧翁
作者：王柏
朝代：宋

paragraphs: 山前羣羊兒，羣羊化爲石。
山後謙牧翁，雙牛挂虛壁。
仙佛道不同，妙處各自得。
我來牧坡上，牧翁已牧出。
風行麥浪高，日暖柳陰直。
沙平草正軟，隔林數聲笛。
試問翁牧意，著鞭還用力。
牽起鼻撩天，蹋地四蹄實。
渴飲菩提泉，饑來噍芻苾。
步行顛倒騎，神光背上射。
因悟角前後，通身白的皪。
勿使蹊人田，毋乃失其職。
舍策脫簑歸，人牛兩無跡。